เกียรตินาคินบุกให้กู้รายย่อย
แบงก์เกียรตินาคินใช้ทีมขายตรงบุกให้กู้รายย่อยเพิ่มเท่าตัว หนุนสินเชื่อรวมปีนี้โตกว่า 5%
31 ม.ค. 2560

แบงก์เกียรตินาคินใช้ทีมขายตรงบุกให้กู้รายย่อยเพิ่มเท่าตัว หนุนสินเชื่อรวมปีนี้โตกว่า 5% 
นายอภินันท์ เกลียวปฏินนท์ กรรมการผู้จัดการใหญ่ ธนาคารเกียรตินาคิน เปิดเผยว่า ธนาคารตั้งเป้าปีนี้จะขยายสินเชื่อรายย่อยโตมากกว่า 5% จากปีก่อนที่สินเชื่อติดลบ 0.8% เพื่อให้ยอดคงค้างสินเชื่อรายย่อยเพิ่มเป็น 1.3 แสนล้านบาท จาก 1.24 แสนล้านบาทในสิ้นปี 2559 โดยใช้ทีมงานขายโดยตรงในสายงานช่องทางการตลาดและพัฒนาฐานลูกค้าใหม่ (Alternative Distribution Channel : ADC) ที่เริ่มตั้งต้นปี 2559 โดยจะเพิ่มทีมงานจากปัจจุบัน 600 คนเป็น 1,000 คน มาบุกสินเชื่อรายย่อยแต่ละผลิตภัณฑ์ 
ทั้งนี้ ปี 2559 ที่ผ่านมา ทีมเอดีซีขยายสินเชื่อที่เริ่มจากศูนย์ให้เป็น 5,000 ล้านบาทได้ในเวลาไม่ถึงปี และปีนี้คาดว่าสินเชื่อของทีมเอดีซีจะโตก้าวกระโดดเป็นมากกว่า 1 หมื่นล้านบาทได้ และจะเพิ่มประสิทธิภาพในการขยายผลิตภัณฑ์ด้านสินเชื่อส่วนบุคคล แต่จะโตอย่างระมัดระวัง โดยอาจเลือกกลุ่มลูกค้าที่เป็นมนุษย์เงินเดือน มากกว่าผู้ทำธุรกิจรายย่อยที่รายได้ขึ้นกับภาวะเศรษฐกิจ
นอกจากนี้ จะดูความสามารถในการจ่ายคืนหนี้ เพราะยังต้องขยายธุรกิจอย่างระมัดระวังและระวังหนี้เสีย โดยตั้งเป้าปีนี้มีหนี้ที่ไม่ก่อให้เกิดรายได้ (เอ็นพีแอล) ไม่ให้เกิน 5.2% ของสินเชื่อรวม จาก 5.6% ในสิ้นปีที่ผ่านมา โดยทิศทางเอ็นพีแอลปีนี้น่าจะเกิดจากเอสเอ็มอีและสินเชื่อบุคคลที่ยังต้องเฝ้าระวังอยู่ รวมทั้งจะรักษาส่วนต่างอัตราดอกเบี้ยเงินกู้และเงินฝาก (NIM) ที่ 4.7-4.9%
นอกจากนี้ ธนาคารจะต่อยอดธุรกิจไพรเวทแบงก์ที่มีความเชี่ยวชาญเพื่อเสริมรายได้ค่าธรรมเนียมและเพิ่มสินทรัพย์ที่อยู่ภายใต้การบริหาร จากสิ้นปีที่ผ่านมามีสินทรัพย์ภายใต้การบริหารไม่รวมเงินฝากอยู่ที่ 3.8 แสนล้านบาท เพิ่มจาก 2.8 หมื่นล้านบาทในปีก่อนหน้า 
“ปีนี้ธนาคารจะบุกสินเชื่อบุคคล สินเชื่อบ้าน สินเชื่อเอสเอ็มอี (KK SMEs รถคูณ 3) รวมถึงการขยายการขายข้ามผลิตภัณฑ์ (Cross Selling) ให้มากขึ้น ส่วนสินเชื่อธุรกิจจะเน้นการให้สินเชื่อเพื่อซื้อเครื่องจักรและวัสดุก่อสร้าง รวมทั้งสินเชื่อโรงแรม ให้สอดคล้องกับการขับเคลื่อนเศรษฐกิจของภาครัฐ” นายอภินันท์ กล่าว